سسلر فلک مرحبا عباس
حور و ملک مرحبا عباس
 ـــــــــــــــــــــــــــــــــــ
قهرمان کربلا عباس نام آور
زاده ی ام البنین دردانه حیدر
خامس آل عبادن اذن جنگ آلدی
قلب اعدایه ولوله سالدی
جنگه تا فرمان آلوب فرمانده لشکر
داخل اولدی خیمیه ماه ملک منظر
دین اسلامون تشنه سرداری
اگنینه گیدی لباس جنگ و پیکاری
یدی منصب صاحبی شیر اوژن هیجا
مظهر شیر خدا سردار بی همتا
منبع غیرت معدن احساس
ایلدی محکم بلینده خنجرین عباس
عزمینی جزم ایلدی اول حیدر ثانی
بلکه سیراب ایلسون اولاد طاهانی
قیزلارین دردی قلبینی اویدی
طاسکلاه آهنینی باشینه قویدی
کتفینه سالدی سپر چرخ ادب ماهی
چیخدی غیضیله او دم ترک ائتدی خرگاهی
خیمه دن گون تک تابناک اولدی
شامیان عباسی قورچاغ زهره چاک اولدی
رزمگاهه عزم ائدوب اول صاحب منصب
سالدی عباسه نظر زهرا قیزی زینب
سسلدی دیلدن ای مه تابان
قامت رعنایه قاداش زینبون قربان
صولت عباس ائدوب دشمن لری مایوس
کربلاده گورمه دی ام البنین افسوس
قامت سرو اشجع الناسی
کاش آناسی بیر گوریدی جنگ عباسی
بو تراب اوغلی قدم قویدی رکاب اوسته
ضیغم دشت بلا چیخدی عقاب اوسته
شوقدن توکدی گل ئوزه اشکینی
شیر یزدان اوغلی سالدی چیگنینه مشگینی
مرکب سردار دین شور و کیاستدن
بیر نمایش گوستروب هوش و فراستدن
دیده ی عشقین اشگریز ائتدی
راکبه بیر باخدی مرکب جست و خیز ائتدی
حمله سین تا باشلادی اول زاده حیدر
دیدی یکسر بیر بیره آرایش لشکر
قلب لشکرده غیضیله دوردی
مرکز میداندا اول دم نیزه سین وردی
یادگار مرتضا پرورده حیدر
لشکر اسلام ایچون سردار و سرلشگر
غیضه بیر گلدی شیر دشمن گیر
حمله ور اولدی الینده قیضع شمشیر
چکدی تا شمشیرینی گنجینه ایمان
هنگه سالدی ولوله جنگ آور میدان
شامین اشرارینی غرق خون ائتدی
دشمنین سرهنگین اول سرنگون ائتدی
بسکه رعنا قامتی بالا بلندیدی
حمله شیرانه سی چوخ دلپسندیدی
بو تراب اوغلی حیدره دلبند
باشلاری ائتدی هواده بیر بیره پیوند
دشمنون طومارینی هم آچدی هم بوکدی
باشلاری توپراقلارا یپراق کیمی توکدی
توپراقا سالدی دسته به دسته
نعش اشرارین قالاندی بیر بیر اوسته
آشکار اولدی او گون هنگامه خیبر
سویلدی امر قضا دعوا ائدور حیدر
گویلره بانگ الحذر چیخدی
حولیدن قورخوب قاچانلار بیر بیرین یخدی
ائتدی شیر کربلا بیر حمله جانکاه
دشمنین بیر عده سی چون گله روباه
قورخودان قاچدی کوفیه چاتدی
چوخلاری نهر فراته اوز اوزین آتدی
سعد وقاص اوغلی اول بد کیش و بد اختر
مارده ئوز دوتدی ای سردار نام آور
چاره قیل هنگیم خوار و زار اولدی
لشگریم عباس الینده تار و مار اولدی
مارد اول دم ئوز قویوب بیر چنگ حساسه
دوزلدی اوز نیزه سین شیر اوغلی عباسه
ماردی عباس ذلته سالدی
پنجه سین آتدی هواده نیزه سین آلدی
بو رشادت بو کمال بیر بیله استعداد
آفرین ام البنین اولسون ائوین آباد
بو ایشه لشکر مات اولوب قالدی
ماردی عباس آت اوستدن توپراقا سالدی
پور میر لافتی اوج وقاریلن
گوئیا رفتار ائدور شیر اوز شیکاریلن
مرکبین اوسته ایلیوب اجلاس
آت دوشونده گزدیریردی ماردی عباس
 شاعر : استاد زرین قلم